CELEX: 62017TN0806
Language: lt
Date: 2017-12-11 00:00:00
Title: Byla T-806/17: 2017 m. gruodžio 11 d. pareikštas ieškinys byloje BASF ir REACH & colours / ECHA

12.2.2018   
            
            
               LT
            
            
               Europos Sąjungos oficialusis leidinys
            
            
               C 52/37
            
         2017 m. gruodžio 11 d. pareikštas ieškinys byloje BASF ir REACH & colours / ECHA
   
   (Byla T-806/17)
   (2018/C 052/49)
   Proceso kalba: anglų
   
      Šalys
   
   
      Ieškovės: BASF SE (Liudvigshafenas prie Reino, Vokietija) ir REACH & colours Kereskedelmi és Szolgáltató Kft. (REACH & colours Kft.) (Budapeštas, Vengrija), atstovaujamos advokatų R. Cana, E. Mullier ir H. Widemann bei baristerio D. Abrahams
   
      Atsakovė: Europos cheminių medžiagų agentūra
   
      Reikalavimai
   
   Ieškovės Bendrojo Teismo prašo:
   
               —
            
            
               pripažinti ieškinį priimtinu ir pagrįstu,
            
         
               —
            
            
               panaikinti 2017 m. spalio 2 d. Europos cheminių medžiagų agentūros sprendimą DSH-30-3-D-0122-2017, kuriuo suteikiama prieiga prie bendrai pateiktų duomenų apie hexasodium 2,2’- [vinylenebis [(3-sulphonato-4,1-phenylene)imino [6-(diethylamino)-1,3,5-triazine-4,2- diyl]imino]] bis(benzene-1,4-disulphonate) (EC Nr. 255-217-5),
            
         
               —
            
            
               priteisti iš atsakovės šiame procese patirtas bylinėjimosi išlaidas,
            
         
               —
            
            
               imtis kitų priemonių, kurių reikalauja teisingumo vykdymas.
            
         
      Ieškinio pagrindai ir pagrindiniai argumentai
   
   Grįsdamos ieškinį ieškovės remiasi keturiais pagrindais.
   
               1.
            
            
               Pirmasis ieškinio pagrindas grindžiamas Europos cheminių medžiagų agentūros (toliau – Agentūra) padaryta esmine fakto klaida, nes grįsdama ginčijamą sprendimą neatsižvelgė į reikšmingas faktines aplinkybes.
               
                           —
                        
                        
                           Ieškovės teigia, kad visiškai neatsižvelgdama į šalių iki 2017 m. įdėtas pastangas ir nustatydama klaidingus faktus, susijusius su pirmojo pareiškėjo tapatybe ir atsakymo į Agentūros prašymą pateikti informaciją data, Agentūra remiasi klaidingai nustatytomis faktinėmis aplinkybėmis, o tai prieštarauja gero administravimo principui ir daro ginčijamą sprendimą neteisėtą, todėl jis turi būti panaikintas.
                        
                     
         
               2.
            
            
               Antrasis ieškinio pagrindas grindžiamas tuo, kad Agentūra padarė akivaizdžių vertinimo klaidų, nes neįvertino visų reikšmingų faktų ir aplinkybių, padarė išvadą, kad registruotojas įdėjo daugiau pastangų nei ieškovės, ir neatsižvelgė į REACH reglamento (1) 25 straipsnį.
               
                           —
                        
                        
                           Ieškovės teigia, kad Agentūra padarė akivaizdžią vertinimo klaidą, nes neatsižvelgė į visus reikšmingus situacijos, kurią siekiama sureguliuoti ginčijamu sprendimu, faktus ir aplinkybes, padarė išvadą, kad registruotojas įdėjo daugiau pastangų nei ieškovės, ir neatsižvelgė į ieškovių susirūpinimą registruotojo atliktų kartotinių bandymų su stuburiniais gyvūnais, kurie prieštarauja REACH reglamento 25 straipsniui.
                        
                     
         
               3.
            
            
               Trečiasis ieškinio pagrindas grindžiamas tuo, kad Agentūra pažeidė teisinio saugumo principą, nes dėl jos veiksmų ieškovės atsidūrė nepriimtinoje teisiškai nesaugioje padėtyje, kiek tai susiję su registruotojo galimybe remtis ieškovių duomenimis, taip pat su registruotojo duomenų kokybe ir atitiktimi reikalavimams.
               
                           —
                        
                        
                           Ieškovių manymu, priimdama ginčijamą sprendimą Agentūra pažeidė teisinio saugumo principą, nes šiuo sprendimu neribojama prieiga prie kelių registruotojų pateiktų duomenų, nors registruotojas registraciją atliko visiškai atsisakydamas bendrai teikti informaciją, ir ji neišnagrinėjo su tokiu atsisakymu susijusių klausimų (kokybės ir galimų kartotinių tyrimų su stuburiniais gyvūnais). Taigi ieškovės patiria teisinį nesaugumą, kiek tai susiję sujos teisių gynyba, nes registruotojui suteiktų teisių apimtis yra neaiški.
                        
                     
         
               4.
            
            
               Ketvirtasis ieškinio pagrindas grindžiamas tuo, kad Agentūra pažeidė savo pareigą motyvuoti, nes nepaaiškino, kodėl nelaikė iki 2017 m. siųstos korespondencijos reikšminga.
               
                           —
                        
                        
                           Agentūra priėmė ginčijamą sprendimą remdamasi tik vienu derybų tarp šalių etapu ir savavališkai apsiribojo tik kelių nuo 2017 m. sausio šalių viena kitai siųstų laiškų peržiūra. Ieškovės pateikė visą registruotojo ir ieškovių korespondenciją, susijusią su nagrinėjama medžiaga, pabrėždama, kodėl ši korespondencija yra reikšminga. Nepaisant ieškovių paaiškinimų dėl korespondencijos reikšmės, Agentūra nenurodė jokių motyvų, kodėl ji neatsižvelgė, o tiksliau visiškai nepaisė, ieškovių ir SSS (registruotojo) susirašinėjimo iki 2017 m. sausio.
                        
                     
         
      (1)  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), (OL L 396, 2006, p. 1).